Dansk Elbil Komite DELK er en forening med hjemsted i København. Den blev oprettet den 6. juni 1980, med det formål at udbrede kendskab til og anvendelse af elbiler og andre elektriske vejkøretøjer, fremme produktion af sådanne med tilhørende komponenter samt formidle udveksling af erfaringer blandt brugere af elbiler. Som medlemmer optager foreningen erhvervsvirksomheder, offentlige og private institutioner samt enkeltpersoner, som kan tilslutte sig foreningens formål. Repræsentantskabet er øverste myndighed i Dansk Elbil Komite og afholder et ordinært møde en gang årligt. Foreningen ledes af en bestyrelse på 6 medlemmer. Repræsentantskabets formand er formand for bestyrelsen. Bestyrelsens øvrige 5 medlemmer vælges af repræsentantskabet blandt dettes medlemmer. Per Jørgensen Møller er foreningens Formand.